description: Констатацията е от нов доклад на турските специални служби за 2015 г.

title: Близо половината нелегален пазар на цигари в Турция е от марки на "Булгартабак"

maintext:
Въпреки че от поне две години турските институции изнасят данни за дела на марките на "Булгартабак", българските власти по никакъв начин не са реагирали на тази тема.
© ГЕОРГИ КОЖУХАРОВ
"Почти 45% от контрабандните цигари, конфискувани в нашата държава през 2015 г., са с български произход - Prestige, Victory, M&M." Тази констатация е направена в годишния доклад на турската служба за борба с организираната престъпност и контрабандата (КОМ) за 2015 година, публикуван в понеделник.В доклада на службата за 2014 г. "делът", който марките на "Булгартабак" заемат на нелегалния пазар, беше 50%. На 1 април тази година "Булгартабак" съобщи, че преустановява износа на цигари за Близкия изток, и затвори и фабриката в София. Последва силен спад във финансовите резултати на холдинга, контролиран от депутата от ДПС Делян Пеевски - приходите се свиха с 64% през второто тримесечие и дружеството излиза на загуба.Според турските власти цигарите се внасят в Турция през границата с Ирак, Сирия и Иран. До тези държави цигарите влизат през свободната зона в Дубай Jebel Ali.По оценка на властите общата загуба от акциз и такси от контрабандни цигари през 2015 г. възлиза на 235 млн. евро. Тоест щетата от българските марки е малко над 100 млн. евро.В документа се казва, че PKK/KCK (Кюрдската работническа партия), която властите в Турция определят като терористична организация, е инсталирала свои митнически постове по източните и югоизточните граници на държавата и по този начин получава сериозен доход от нелегалния внос на цигари.Според изследвания на цигарените компании от последните месеци на тази година след опита за преврат в Турция в началото на лятото ситуацията се е променила и делът на контрабандните цигари е паднал.Марките на "Булгартабак" заемат незначителен дял на нелегалния пазар в България. В над 90% от случаите това са цигари, които са били върнати в държавата от куфарни контрабандисти. Преди две седмици например митничарите на Малко Търново задържаха румънски шофьор на автобус, който беше укрил 1000 стека цигари с марки на българската компания, най-вероятно придобити на нелегалния пазар в Турция.Преди година и половина турските медии започнаха да пишат за големия дял, който марките на "Булгартабак" заемат на нелегалния пазар в Турция, в това число и споменаха за разследване, насочено към Салам Кадер Фараж, който според Цветан Василев, мажоритарен собственик на фалиралата КТБ и доскорошен бизнес партньор на Делян Пеевски, е основният дилър на "Булгартабак" в Близкия изток.В интервю за "Капитал" преди месец Цветан Василев заяви, че Салам Фараж е превел 150 млн. долара, с които Пеевски е купил дяловете в компанията BT Invest - собственик на "Булгартабак". В същото интервю той цитира Пеевски, според когото "Борисов, Доган и Сталийски трябвало да получат бонуси (по 10% собственост от дяла, който беше приватизиран, според схема, публикувана в блога на Мирослав Иванов – бел. ред) за това, че разрешават сделката".Въпреки че от поне две години турските институции изнасят данни за дела на марките на "Булгартабак", българските власти по никакъв начин не са реагирали на тази тема.До редакционното приключване на броя от "Булгартабак холдинг" не отговориха на въпросите на "Капитал".


description: Главният прокурор Сотир Цацаров поиска от Конституционния съд задължително тълкуване на текста в конституцията, според който структурата на...

title: Сотир Цацаров поиска възможност от Конституционния съд за преструктуриране на прокуратурата

maintext: Главният прокурор Сотир Цацаров поиска от Конституционния съд задължително тълкуване на текста в конституцията, според който структурата на прокуратурата е в съответствие с тази на съдилищата, т.е. дали на всеки съд трябва да отговаря съответна прокуратура със седалище и район на действие, съответстващи на съда. В искането на главния прокурор до КС се сочи, че има две тези за тълкуването на разпоредбата на чл. 126, ал. 1 от Конституцията. Едната е, че на всеки съд трябва да отговаря съответна прокуратура със седалище в населеното място, в което е съдът. Другата е, че конституцията създава задължение да се гарантира тяхното функционално съответствие – да има съответствие в нивата им, но без нуждата отговарящата на даден съд прокуратура да има същите район на действие и седалище. Правилното становище, според главния прокурор, е второто. КС вече образува дело, докладчик е Константин Пенчев.

fasttext_language: bg


description: Финансовият сектор продължава да настоява за специално отношение

title: Лондон обмисля нови изисквания към фирмите за наемане на мчужденци

maintext:
МВФ: през 2016г. Великобритания ще е най-бързо растящата икономика от Г-7
Есенната прогноза на Международния валутен фонд за световната икономика твърди, че през тази година Великобритания ще расте най-бързо от групата Г-7 и ще избегне рецесия, но в дългосрочен план ефектът от Brexit може да се окаже сериозен.
От МВФ признават, че очакванията им за финансов крах след резултата от референдума на 23 юни са се оказали преувеличени.
Тази година икономиката ще завърши с ръст от 1.8% от БВП, макар д аняма още достатъчно много данни за производство, търговия и потребление след референдума. Но догодина забавянето ще е чувствително – до 1.1%, и то при положение, че преговорите за раздяла с ЕС тръгнат спокойно.
Националната валута достигна тази седмица 31-годишно дъно и според есенната прогноза на фонда инфлацията тази година ще е 0.7%, но догодина ще скочи над три пъти – до 2.5%.
МВФ съкращава и средносрочната си прогноза от 2.1% на 1.9% ръст в очакване на издигането на бариери през движението на стоки, капитали и хора.
Британското правителство обмисля налагане на компаниите по-трудни условия за наемане на чуждестранни работници. Това е част от новите намерения на Лондон за ограничаване на имиграцията, представени от вътрешния министър Амбър Руд във вторник.Ръд каза пред съпартииците си, че макар да иска да привлече "най-умните и най-добрите" в траната, би трябвало работодателите да бъдат стимулирани да обучават и наемат и британски граждани."Само с намаляването на имигрантите до устойчиви равнища ще можем да променим посоката на общественото мнение и имиграцията отново да стане нещо одобрявано", добави тя.Сред обсъжданите стъпки, според Reuters, е дали работодателите да бъдат принудени да представят планове какво правят за търсене и наемане на британци.Не е изключено и публикуването на конкретни данни с това какъв дял от служителите може да бъде от чужбина, както и какъв очакват да е ефектът от наемането на чужденци върху британците със същата квалификация.Руд каза още, че ще бъде проверен и режимът work and study, благодарение на който мнозина чужденци влизат с виза за учене, но скоро се прехвърлят изцяло на трудовия пазар.Правителството казва още, че ще анализира дали се нуждаят от затнягане и правилата за имигриране на студенти."Ще видим и дали не трябва да затегнем тестовете, които компаниите трябва да преминат, преди да привлекат чужденец", добави тя. Тестът би трябвало да гарантира, че идващите от чужбина няма да заемат "места, които биха могли да бъдат от британци".В същото време Дейвид Дейвис, министърът за водене на преговорите за Brexit, каза на партийната конхеренция на управляващите консерватори, че ще се положат всички усилия финансовият сектор на страната да пострада най-малко от ограниченията за наемане на персонал и достъп до единния пазар на ЕС.Почти 2.2 милиона души работят в британския финансов сектор и той е донесъл през 2014г. общо 190 млрд. паунда, или 11.8% от БВП. В понеделник ръководителят на британския бизнес на американската банка Citi каза, че каквато и сделка д абъде сключена за отношенията с пазара в ЕС, част от работните места на лодноското Сити ще се преместят в държави от Европейския съюз.Премиерът Тереза Мей коментира, че резултатът от референдума ясно е показал, че имиграцията остава прекалено голяма. От почти 32 млн. работещи във Великобритания към края на юни 5.4 милиона са родени извън страната, сочат официалните данни.Германия обаче изпрати във вторник още едно предупреждение към Лондон и останалите страни от ЕС, че свободното движение на хора през границите остава фундаментално условие за достъп до единния пазар, както и че разговори с Лондон за отношенията с останалите 27 страни няма да има преди да са приключили преговорите за Brexit.Зам.-министърът на финансите Йенс Шпан, който е и от ръководството на партията на канцлера Ангела Меркел, каза в интервю за Reuters, че е добре, че най-после има яснота кога ще започнат преговорите, за които е предвидено по закон да продължат до 2 години, но че просто не си представя през това време разговори по същество за отношенията след раздялата.Същата е позицията и на Антон Бьорнер, ръководител на търговската асоциация BGA: "Не можем да предоставяме специално отношение преди преговорите, защото така ще постъпят и останалите страни, а това вече няма да е Европейски съюз".Тереза Мей каза в неделя, че правителството ще разговаря с всички сектори за интересите им в преговорите за Brexit. Но конфликти вече има дори вътре във финансовия сектор, където голеимите банки изразяват различни възгледи кой трябва да води лобирането през кабинета. Ако секторът – най-големият източник на износ и данъчни приходи - не се обедини, това може да отслаби позициите му з борбата за запазване на достъп до европейския пазар.Финансовата сфера обхваща търговски и инвестиционни банки, компании за управление на активи и застрахователи, но 10 от най-големите банки в Лондон казват пред Reuters, че са притеснени от перспективата за боричкания в сектора и изпращането на разнопосочни сигнали към правителството.Спори се също кои сдружения и лобистки структури да контактуват с кабинета на Мей и как да се споразумеят за приоритетите си. Вече има ревност за това, че Мей се среща с американски, но не и с британски банки, или пък че чуждестранните банки с представителства в страната не са поканени на среща на финансовия министър с британски институции.Всички обаче са единодушни, че 2 години срок за преговори с ЕС е твърде кратък и ще опитат да убедят правителството да договори 5-годишен преходен период между напускането на ЕС и задействането на новите правила за търговия.Подобни тразитни срокове никога досега не са били договаряни и тов аповдига куп сложни въпроси, включително как ще се третира Великобритания в този период – вътре или извън ЕС?


description: Така Меркел се опитва да привлече възрастните гласоподаватели преди изборите догодина

title: Германия планира да въведе дългосрочни минимални държавни пенсии

maintext:
Целта е по този начи да се намали разликата между пенсиите в западната и източната част на страната.
Управляващата коалиция на германския канцлер Ангела Меркел подготвя пакет от мерки, които да успокоят пенсионерите преди парламентарните избори догодина. Следващия месец социалното министерство ще представи предложения за определяне на дългосрочните минимални нива на държавните пенсии, които целят да намалят разликата в пенсиите между Западна и Източна Германия, пише Financial Times. В момента средните държавни пенсии в източната част на страната са 94% от тези в западната.Макар че темата за пенсиите често излиза на дневен ред преди избори, изкушението да се предложат повече добри новини за гласоподавателите нараства заради гнева срещу бежанската политика на Меркел. А анализатори коментират, че понякога дори традиционните партии прибягват до популистки тактики и нарушават принципите си, за да печелят симпатизанти.В момента правителството е изправено пред призиви за радикални действия относно пенсиите не само от страна на профсъюзите, но и от набиращата популярност "Алтернатива за Германия". Министрите не искат да се стига до разцепление между социалдемократическите коалиционни партньори, които традиционно настояват за по-щедри пенсии, и Християндемократическия съюз на Меркел, който е разделен между пробизнес депутатите, искащи да контролират разходите, и тези, защитаващи определени социални групи като например неработещите майки.Управляващите обаче не желаят да дават неустойчиви обещания. "Особено ще се отнася до пенсиите не трябва да обещаваме повече, отколкото можем да изпълним", казват социалдемократите.Исканията извън коалицията са доста по-категорични. Конфедерацията на германските профсъюзи отдавна призовава за по-високи пенсии. Но основният въпрос тук е дългосрочната устойчивост. Стандартната пенсия днес за германци, които се пенсионират с 45-годишен трудов стаж, е 47.8% от последния доход. Увеличаването на пенсиите обаче е по-бавно от това на заплатите и се очаква спад до законовия минимум от 43% от последния доход до 2030 г., въпреки че социалните осигуровки ще се увеличат от 18.7% до законовия максимум от 22%.Според социалното министерство дори запазването на въпросните 43% след 2030 г. ще означава по-високи социални осигуровки, въпреки че не дава конкретни числа. Но от Мюнхенския център за икономиката на стареенето изчисляват, че социалните осигуровки може да се повишат до 24% от дохода до 2040 г., което ще осигури допълнително 17.5 млрд. евро годишно.Финансовото министерство обаче предупреждава за цената. То иска да се придържа към сегашните планове за увеличаване на възрастта за пенсиониране от 65 на 67 г. до 2030 г., а след това да се обмисли вдигане до 70 г.Не се очаква правителството на Меркел да одобри детайлните планове преди изборите. Но коалиционните партньори настояват за обещания, които да се харесат на гласоподавателите. "Важно е за коалиционните партии да покажат, че не са забравили пенсионерите. Това обаче трябва да е изпълнимо", казват социалдемократите.Същевременно все още няма коалиционно споразумение относно предложението на социалното министерство за изравняване на нивата на пенсиите в Западна и Източна Германия.


description: Проектобюджетът на НЗОК за следващата година предвижда 222 млн. повече за здравни плащания сравнение с тази годината

title: Здравната каса ще къса договори с болници и лекари и после ще чака да я съдят

maintext:
© ЮЛИЯ ЛАЗАРОВА
Здравната каса ще отнема окончателно договора на болниците за работа по отделни клинични пътеки, на цели отделения и на самите клиники, както и на лекарите от извънболничната помощ и едва след това ще очаква да я съдят. Причините за прекратяване на договора може да са няколко – фиктивно отчетена дейност, т.е. фалшифициране на документацията за лекуван пациент и прегледи и манипулации, за които няма медицинско основание. Лекарите и лечебните заведения могат да бъдат глобявани и за оказване на нед...


description: Изпълнителният директор на еMAG пред "Капитал"

title: Юлиян Станчу: Ако търговец не е онлайн, ще фалира

maintext:
© Цветелина Белутова
ВходящоЮлиян Станчу е един от най-известните интернет предприемачи в Румъния, където основава първата си компания преди 18 години. Влиза в румънския е-търговец eMAG като инвеститор през 2009 г. и става изпълнителен директор. Успява значително да увеличи продажбите на платформата с годишен ръст от 50%. Южноафриканската група Naspers придобива контрол над eMAG през 2012 г. Станчу остава акционер с дял от 24%, както и изпълнителен директор. Той беше в София за семинар на eMAG за развитие на платформата Marketplace и говори за развитието на електронната търговия в Европа. Преди това Станчу се върна от Брюксел, където беше участник в конференция за единния цифров пазар и бъдещите промени в регулирането на е-търговията.В България растем с 50% годишно. В Румъния годишно растем с 45%. Това е устойчив ръст, така че очакваме да достигнем оборот от близо половин милиард евро в Румъния. В Унгария растем със 100% годишен ръст, там се конкурираме с компании като Media Markt и Tesco. В Полша се ребрандирахме и се фокусираме върху изграждането на основите на бизнеса. По-късно тази година ще започнем да растем и там.В същото време започнахме да интегрираме Fashion Days с eMag. Модната категория на eMag ще бъде оперирана от Fashion Days. В момента модната ни категория е най-бързорастящата.От гледна точка на потребителите България е огромна възможност. Клиентите имат желание да пазаруват онлайн. Това, което трябва да правим, е да имаме точните продукти, правилните цени и да доставяме бързо и да поддържаме добър сервиз и връщане на стоките при необходимост. Ако успеем да постигнем това, ще растем, и то бързо. Инвестираме много в страната - имаме десетгодишен бизнес план за България. Може би звучи като лудост да говоря за десет години напред, с всички неща, които се случват всекидневно и променят поведението на потребителите, икономиката, технологиите. Но без да имаш подобен дългосрочен план, не можеш да постигнеш нещо голямо. Ние сме тук да инвестираме и да растем. Защото вярваме, че нашата технология носи добавена стойност на потребителя, като му спестява време, което е все по-ценно, и пари. Инвестираме в маркетинг, също така в човешки ресурс - имаме близо 100 служители локално, много опитен екип. Инвестираме и в технологиите - в Румъния имаме екип от 500 души, които разработват технологията, и смятам, че до три години ще имаме нужда от двойно по-голям екип в това звено.Клиентите в нашия регион - България, Румъния, Унгария, са по-напреднали от някои потребители в западните държави. Това е така, защото са "гладни" за новите технологии, за свобода на информацията и на пазаруването. Затова те се адаптират по-бързо към технологиите и новите тенденции. Все още липсва доверие обаче, защото, ако си спомняте какво ни учеха в училище - не се доверявайте на никого и т.н., което все още е част от съзнанието им. Доверието се изгражда стъпка по стъпка - да пазаруваш от магазин, който не можеш да видиш, изисква осъзнаване. Ще отнеме малко време за нас и електронната търговия да расте от тази перспектива. Клиентите са там, имаме огромен трафик (тоест потребители, които сравняват продукти/ цени), но изисква малко време, докато започнат да купуват.- Не се фокусираме върху конкуренцията, което не означава, че не следим техните ходове. Но най-вече се опитваме да опознаем клиентите си и от какво те се нуждаят. Бяхме атакувани много пъти от конкуренцията, които хабяха енергия. Това няма да накара бизнеса им да порасне. Разбира се, ако ни атакуват, ние ще се защитаваме, но не използваме енергията си да се съревноваваме: нито в цени, нито в промоции и т.н. Гледаме какво искат клиентите - ако желаят по-добри цени, ако искат промоции като Black Friday, ние им ги осигуряваме.Много ще се радвам, ако всички компании от електронната търговия растат, защото това означава ръст и за нас. Традиционните ритейлъри обаче трябва да се променят. Трябва да вземат предвид електронната търговия. Защото това не е нещо, което ние сме изобретили, а нещо, което потребителите изискват. Те трябва да съсредоточат енергията си да променят компаниите си. Ако го направят, както някои фирми в Румъния и България вече направиха, те ще успеят в дългосрочен план. Ако не го направят, ще се сблъскат с много проблеми. Те ще са много неефективни. Очакваме заплатите и наемите да се повишат. И ако не се трансформират, тези фирми ще фалират. Преди месец бях в САЩ и бях свикнал да купувам играчки за децата ми от определен магазин - Toys R Us на Times Square. Но там такъв магазин вече няма. Цените на играчките онлайн са по-евтини, Amazon също оказва голям натиск и такива магазини не могат да оцелеят. Нови модели се появяват и само тези от тях, които балансират между онлайн и офлайн продажби, ще оцелеят и растат.В Европа има много места, където потребителите не могат физически да открият определен продукт. За да даде възможност на хората да поръчват и да намират продуктите, които търсят, ЕС подпомага все повече развитието на електронната търговия. Тази теза беше защитена и от еврокомисаря за конкуренцията Маргрете Вестегер в Брюксел. Има много регулации, които изостават от новото време. Има такива за защита на конкуренцията, защита на потребителя, интелектуалните права, управление на електронните отпадъци и други. От тази гледна точка, Европейският съюз ще опита да приведе националните регулации в обща рамка, най-вече от перспективата как те да се прилагат във всички страни членки.Търговията се промени от локален и статичен модел преди десетки години до много прозрачен, динамичен и регионален модел. Вече потребителят може да пазарува от която и да е друга държава - от Китай, САЩ и т.н. Това е огромна промяна. Регулациите са много стриктни, но са създадени да обслужват периода отпреди 20 години. Това трябва да се промени. Цените днес се повишават и понижават поради много фактори. Нещо се случва в Китай, има земетресение в Тайван - това променя цените на полупроводниците още на следващия ден. Така че регулациите, които сега блокират конкуренцията и по някакъв начин защитават старите модели, трябва да се променят, за да позволят на клиентите да получат правилните цени.Европейската комисия започна проучване преди година и половина. В началото на октомври те презентираха официално какво са открили. Тогава бях в Брюксел, където бях поканен да представя нашето мнение за трансграничната търговия и за единния цифров пазар. Еврокомисията ще обяви финалните си заключения през март следващата година и след това ще започне въвеждането. Така, че от регулаторна гледна точка, това ще отнеме около две години. Някои държави са по-развити и вече адаптираха законодателството си, други все още изостават.- Понеже електронната търговия е доста нова в България и Румъния, тук законодателството още не е променено. Също така ние като компания пораснахме много бързо и нямахме време да разговаряме с местните органи. В Румъния започнахме да дискутираме с регулаторните власти, да им доказваме, че пазарът се променя. Защото те имат свои източници на информация, но ние можем да им представим цялата картина по-добре. Така че в Румъния вече се опитваме да работим по промени в законодателството. В България също се опитваме да комуникираме с КЗК, за да обясним нашата страна за предстоящите промени, които смятаме, че ще настъпят.Със сигурност с новата европейска регулаторна рамка подобно нещо няма как да се случи отново. Защото ако се вгледате в начина, по който е написан законът - това не е подходът, по който ЕС иска да регулира сектора. Ако погледнете как законът беше приложен, това още веднъж противоречи на законите, които се прилагат в други държави. Например подобни правила има в Румъния, Унгария, Полша, но те са интерпретирани различно в съответствие с европейските регулации, за да подпомогнат конкуренцията. Така че интерпретацията в България беше различна, затова и според нас трябва да се промени. Също така наша задача ще бъде да работим и дискутираме с институциите промените. И сме готови за това.Все още има бариери за трансграничните продажби. Регулациите са една от тях, втората е персонализацията на продукта по начина, по който са организирани производителите по територия, където имат пълна отговорност за пакетирането и етикетите по държави. Те не са доволни от трансграничната търговия. Искат да купуваш локално и да установиш операциите си локално. Всички големи ритейлъри, които оперират в България, доставят чрез местни дистрибутори. За да окуражим трансграничната търговия, продуктите не трябва да са персонализирани. Ако си купиш телевизор - той е персонализиран чрез опаковката, на която има описание на български език. Ако искаш да изпратиш този телевизор от България в Румъния, това не е възможно, защото тамошният потребител няма да разбере обяснението. След това наръчникът за работа с продукта също трябва да е разбираем, сервизните дейности също да са на място в съответната държава. Така че ЕС ще има нови регулации, които да позволяват продуктът да може да се търгува трансгранично. Имаме екип в компанията, който проверява доколко продуктите на склад са готови да се продават в чужбина. Започнахме да изграждаме свои наръчници за употреба и свои сертификати и т.н. за всички продукти. Но това са разходи за нас и в крайна сметка клиентът е този, който заплаща за тях. Ако искаме да сме по-конкурентни, производителят трябва да ни дава продукта готов за износ. Ако това се случи, ние ще започнем експанзия. За някои категории продукти, където персонализацията е лесна като дрехите, бихме могли по-лесно да продаваме в чужбина. Вече правим това с Fashion Days и ще се разраснем в други държави, като доставяме от централизиран склад. Същото ще се случи и с някои други категории от eMag.Ще сме отворени да дискутираме проблемите на пазара и мисля, че ще отнеме две години, докато ЕС и местните институции се обединят около общи промени и законодателство. След това електронната търговия ще може да расте и трансгранично, компании в България ще могат да продават в Румъния, Унгария и всички други европейски пазари, което е огромен потенциал. Също така българските потребители могат да се възползват от стоки, които може би още не се продават тук.


description: Проект за решение на Народното събрание, внесен от депутати от Патриотичния фронт, "Атака" и членове на БДЦ, предвижда военните да получат повече...

title: Депутати от Патриотичния фронт и "Атака" искат да позволят използване на сила срещу мигрантите на границата

maintext:
© Надежда Чипева
трябва да бъде възпрепятстван с употреба на сила, в това число използване на физическа сила, на водни струи, действия с газови средства, гранати, бомби, както и при необходимост употреба на огнестрелно оръжие". Лидерът на НФСБ Валери Симеонов обаче подчерта, че отношението към сирийските граждани трябва да е по-различно, макар да не уточни как силите за сигурност ще ги различават сред другите мигранти.
Проект за решение на Народното събрание, внесен от депутати от Патриотичния фронт, "Атака" и членове на БДЦ, предвижда военните да получат повече правомощия по защита на границата, всички центрове за настаняване на мигранти да станат от затворен тип, а България спешно да подпише споразумения за реадмисия с държави от Африка и Централна Азия. Според проекта, всеки опит за преминаване на границата извън граничните пунктове "


description: И още: Путин ползва практики на ИДИЛ; Мълчанието за ултиматума е скандално; Тръмп би могъл да сключи сделка "Супер-Ялта"

title: Мнения Daily - Готви ли се нова подялба на Европа

maintext:
© SPUTNIK
Фотограф: Цветелина Белутова
Страховете от външни заплахи няма да са единствен решаващ фактор в президентските избори. Налице са и вътрешнополитически проблеми, които може да бъдат не по-малко важни теми в кампанията. Такава например е корупцията, която притеснява също толкова висок дял от хората, колкото притока на бежанци.
Фактът, че независимо от актуалността на други проблеми корупцията продължава да е сред топ притесненията за българите, означава, че обществото нито е свикнало с нея, нито е изгубило чувствителността си. Неуспехът на поредица правителства да преборят явлението води до трайната загуба на доверие у хората, че в страната има или може да има партии и политици, способни да решат проблема.
Това е сериозен дефицит за целия системен политически елит и създава опасни възможности различни антисистемни движения да печелят позиции под мотото за разрушаване на статуквото.
Днес притесненията и неудовлетвореността имат преобладаващо политически характер. Всъщност в българското общество отдавна не е имало толкова силна идеологическа поляризация както сегашната по оста ЕС – Русия и всички произтичащи от нея конкретни въпроси.
може да сключи сделка тип
Карл Билд, бивш премиер на Швеция,
"
"
Опасенията за политиката в търговията на Доналд Тръмп със сигурност са страшни, но те бледнеят пред страховете, свързани с потенциалните геополитически последици от негово влизане в Белия дом.
Тръмп вече стигна до заключението, че Владимир Путин е силен лидер и добър човек и че така или иначе всички тези приказки за демокрация и спазване на правилата не представляват пречка за истински мъже от техния калибър.
Има опасност Тръмп да създаде нова нестабилност в Европа. Рискът е, че без обща рамка различните европейски страни ще тръгнат в различни посоки, предоставяйки възможност на Кремъл да се възползва и да предприеме нови ходове, за да дестабилизира Европа още повече.
Готви ли се нова подялба на ЕвропаОт коментар на Константин Егерт за "Дойче веле"Владимир Путин отговори наведнъж и на тандема Барак Обама - Джон Кери с техните претенции към руската политика в Сирия, и на холандската комисия, разследваща катастрофата на малайзийския "Боинг".Законът, замразяващ споразумението със САЩ от 2000 г. за утилизация на излишния плутоний, изпратен от Кремъл в Държавната дума, за пръв път обвързва изцяло технически проблеми на ядреното ръзоръжаване с чисто политически искания: отмяна на "закона Магнитски"*, вдигане на санкциите и компенсиране на щетите от тях. (Друго от условията на Русия е САЩ да съкратят "военната си инфраструктура и контингента войски" в държавите, станали членки на НАТО след 1 септември 2000 г., т.е. България, Румъния и трите балтийски републики - бел. ред.) И, значи, ако американците направят това, Москва щяла да поднови действието на договора.Путин чудесно знае, че ръководството на САЩ, дори да иска, не би могло да изпълни никое от тези условия, без да рискува конфронтация с Конгреса и цунами от критики в медиите. Апосланието е адресирано и към бъдещата американска администрация, и към Запада като цяло. То е сигнал, че Москва е готова да постави под съмнение всички договорки от постсъветско време, от перестройката и дори от съветската епоха.Кремъл нагнетява напрежение, за да принуди следващата администрация в САЩ или да направи отстъпки, или да рискува по-нататъшна конфронтация с непредсказуеми последици. Кремъл се надява да издейства нова "голяма сделка" за подялба на сферите за влияние в Европа и постсъветското пространство. Този проект е наричан "Ялта 2" - алюзия за Ялтенската конференция на антихитлеристката коалиция през1945 г., на която Сталин, Рузвелт и Чърчил решават съдбините на следвоенна Европа.Засега няма никакви признаци Западът да се съгласи. Но дори Вашингтон и европейците да заемат твърда позиция, Путин не се кани да отстъпи. Разрастването на секретните бюджетни пера със 700 млрд. рубли, обявено също в понеделник, може да означава само едно - руското ръководство е готово да премине от студена война "лайт" към пълномащабна студена война №2.*Законът е приет през 2012 г. заради случая с руския юрист Сергей Магнитски, който почина в изолатора на централния московски затвор през 2009 г. на 37 години, след като му бе отказана медицинска помощ. Според медицинските данни смъртта му е в резултат от побой и оток на мозъка. Той бе арестуван заради обвинения към МВР и спецслужбите за източване на стотици милиони долари от бюджета. Американският закон забранява да се дават входни визи на замесените в смъртта на Магнитски, както и на всички виновни в тежки нарушения на човешките права в Русия, като предвижда и замразяване на техни авоари в САЩ.Путин ползва тактики на ИДИЛКоментар на Юлиян Попов във фейсбукВсеки политически опит за безкритично и безусловно подобряване на отношенията ни с Русия е или недопустима слабост, или национално предателство. Това не са силни думи и те нямат нищо общо с любовта ни към Чехов и Чайковски, с православието или с измисления ни славянски ген.Указът на Путин е налудничав, но това го прави по-опасен. Активизирането на идеите за зони на влияние и постоянна външна заплаха са прелюдие към агресия. С напускането на Великобритания ЕС губи най-силния двигател на европейската сигурност в рамките на съюза. Националната сигурност далеч не се свежда само до членство в НАТО или до самолетите на Радев.Твърденията, че Русия обеднява заради цените на петрола, че икономиката и е колкото испанската и затова Путин просто блъфира, са също опасна глупост. Путин използва тактики, сходни на тактиките на "Ислямска държава", чиято хазна е по-малка от тази на Албания, но това не й пречи да тормози цял свят.Русия дава достатъчно доказателства за нарастваща налудна самоубеденост за това, че митологичното й миналото по право трябва да определи нейното бъдеще. Подобна носталгия по загубеното величие роди Втората световна война. И тогава Европа закъсня с реакцията си и плати огромна цена.За тези, които ще реагират с упреци за духовна близост, история и роднинство, мога само да кажа, че най-големите извращения често се случват именно в семейството и са основани на увереност в правота. България е суверенна държава, Румъния и балтийските страни са суверенни държави и всеки опит някой да се разпорежда с бъдещето им трябва да бъде пресечен категорично.Мълчанието за Путин е скандалноТрайчо Трайков, кандидат за президент на Реформаторския блок, пред журналисти в парламентаСкандално е, че президентът на единствената държава в Европа, която от Втората световна война насам си е позволила за окупира чужди територии, си позволява да казва с какво въоръжение трябва да разполага България - член на НАТО и ЕС. Мисля, че нашият патриотичен дълг е да реагираме на това поне толкова остро, колкото на един недосъбудил се новоизбран руски депутат.В случая от Кремъл директно идват заплаха и ултиматум България да се лиши от отбранителните си способности. Искам да чуя мнението на всички, които имат претенцията и намерението да управляват България.Ако някой си представя кандидатпрезиденската кампания като кулинарно шоу за размяна на рецепти - мисля, че е сбъркал. Президентът отговаря за националната сигурност и външната политика на страната. В Народното събрание в една парламентарна република се взимат най-важните решения, включително и в тези сфери.В този скандален случай, който ни връща дори не в 2000 г., а в 1913 г., когато една световна сила си е позволявала да очертава сфери на политическо влияние, вие не трябва да се чудите защо аз съм тук и говоря, а защо другите не са тук.Корупцията притеснява не по-малкоОт интервю с Геновева Петрова, "Алфа рисърч", в "Дневник"Тръмп"Супер-Ялта"От статия назаУошингтън поустНаблюдателите в Европа следят предизборната кампании в САЩ с недоверие, доста голяма доза ужас и отчетливо нарастващата тревога. Сега някои започват с неохота да мислят какво всъщност може да означава администрация на Тръмп на власт.Едно добро предположение е, че като президент той ще се опита да постигне някаква "Супер-Ялта сделка" с Кремъл. Той обяви, че "Направи Русия велика отново" е почтена цел и направи извода, че европейците много се карат в Брюксел.Седнал в Овалния кабинет Тръмп може да лакатуши в рамките на секунди. Или пък може да се откаже от всичко и да остави Кремъл да започне да откъсва парчета оттук и оттам.


description: Мегасливането между Time Warner и AT&T може да има ефект и в България

title: Ако не става, опитай пак

maintext:
Изпълнителните директори на Time Warner и AT&T Джеф Бюкс и Рандъл Стивънсън (вляво) искат да убедят всички, че сделката е добра за потребителите
© Reuters
Българската следа
Според наблюдатели мегасделката може да доведе до продажбата на дела на Time Warner в Central European Media, която управлява редица медии в Централна и Източна Европа, сред които и bTV в България. В края на миналата година американската група държеше 49.4% от акциите с право на глас и 75.7% от обикновените акции в СМЕ. "Контролът над Central European Media Enterprises е маловажен за AT&T. Вероятно ще има интерес към придобиване на компанията от големи медийни групи или по-малки купувачи, които се интересуват от индивидуални играчи в портфолиото й", заяви в свой доклад анализаторът от Wunderlich Securities Матю Хариган, цитиран от Hollywood Reporter. Той посочи сред евентуалните кандидати европейската инвестиционна фирма Penta Investment, чиито основни интереси са в печатни издания в Чешката република, Полша и Словакия. "Телевизионните активи ще й предоставят политическо влияние", допълни Хариган. Сред другите заинтересувани страни е и полската Scripps Networks Interactive, която е собственик на полския телевизионна група TVN. Хариган не изключи и възможността CME да разпродаде операциите си в различните страни на местни медийни играчи.
Когато през януари 2000 г., интернет гигантът AOL придоби Time Warner за умопомрачителните 164 млрд. долара, сделката беше възхвалявана като идеалната комбинация на бъдещето - обединението обещаваше дигитално разпространение на премиум съдържание. Новосъздаденият колос трябваше да е съвършената медийна и телекомуникационна група, която предоставя всякакви услуги на абонатите си.Сега сливането е сочено за най-големият корпоративен провал в историята, довело до безславния край на AOL и загуби от над 100 млрд. долара на акционерите. Със сигурност това не звучи, като нещо което някой би им предложил отново, и то със същото обещание. Или поне до преди седмица, когато беше обявено новото мегасливане на Time Warner с комуникационна компания - този път AT&T. Разбира се, в дигиталната ера миналите шестнайсет години са равнозначни на векове и аналогията няма как да е пълна. Но едно е гарантирано - сделката може да размести много пластове в бизнеса, включително и в България.Сделката за 85 млрд. долара ще обедини един от най-големите телекомуникационни компании в САЩ (неотдавна AT&T купи и сателитния оператор DirecTV) със собственика на телевизията HBO, новинарския канал и сайт CNN и холивудското студио Warner Bros. Както и в случая от 2000 г. крайната идея отново е по-лесен достъп до съдържание на крайните потребители, но този път основно чрез мобилни устройства. Например AT&T има достъп до над 90 млн. мобилни абонати в САЩ, на които много лесно може да предлага стрийминг платформата HBO Now. И това е само малка част от възможностите.Но сделката е далеч от завършена - тепърва регулаторите трябва да я одобрят. Макар и предизборно, дори кандидатите за президент на САЩ Хилъри Клинтън и Доналд Тръмп я поставиха под съмнение. Немалко експерти предупреждават, че тя може да задуши конкуренцията, като еднолично предоставя съдържанието на Time Warner, да повиши цените за крайните потребители и същевременно да наруши неприкосновеността на личните им данни. Eдно от опасенията е, че HBO ще получи достъп до информацията на AT&T какво гледат потребителите й на конкурентни платформи като Netflix, Hulu и Amazon.В същото време двата партньора в транзакцията се опитват да я "продадат" като идеална именно за пазара и крайните потребители. Според тях компаниите не се припокриват в нито един бизнес - AT&T е силна в телекомуникациите, където не е монополист и конкуренцията е ожесточена. Time Warner пък е само един от големите играчи на оспорвания телевизионен и филмов пазар. Изпълнителният директор AT&T Рандъл Стивънсън твърди, че обединената група ще може да се конкурира по-успешно с кабелните доставчици и да развие иновативни "мобилни видеопредложения", които според него са много търсени от потребителите. Все повече млади хора не притежават телевизор, а гледат популярни сериали или филми през лаптопи, смартфони и таблети. С годишни приходи от 28 млрд. долара Time Warner пък притежава огромна библиотека от заглавия, сред които са поредицата за Хари Потър или най-популярният сериал на последните години - "Игра на тронове".Някои анализатори са скептични към стратегията на AT&T и припомнят провала на сливането с AOL. Инвеститорите явно също не са особени оптимисти за бъдещето. За седмица до 27 октомври AT&T загуби почти 10%, или 20 млрд. долара от пазарната си капитализация (виж графиката). "Ако се вгледате по-внимателно, стратегията около това сливане не е толкова дълбока и иновативна. В крайна сметка става дума за диверсификация, а не за създаване на някакво конкурентно предимство", заяви пред Bloomberg Крeйг Мофет, анализатор в консултантската компания MoffettNathanson.Извън регулаторните опасения анализаторите посочват няколко бизнес минуса на сделката:- Висока цена: AT&T ще плати около 13 пъти печалбата преди амортизация и облагане (EBITDA) на Time Warner, докато при подобна сделка отпреди няколко години Comcast плати само 9 пъти за NBCUniversal. Плащането на голяма надценка кара инвеститорите да са изключително предпазливи.- Висок дълг: Половината от сумата от 85 млрд. долара ще бъде платена в брой, но останалите 50%, или около 40 млрд. долара, ще бъдат финансирани с дълг. Само тази сума е поносима за компания от мащаба на AT&T, но телекомът има и други задължения, например от придобиването на DirecTV за 50 млрд. долара. Така общият дълг на оператора достига 175 млрд. долара. Което пък води до по-висок финансов риск, особено в случай на повишение на лихвите.- Трудна интеграция: Дългът и сделката идват в момент, когато AT&T хвърля сериозни усилия за интеграцията на DirecTV. Такива огромни придобивания водят със себе си редица трудности в обединението на екипите, а процесът се усложнява от едновременното вливане на две големи компании. Което пък може да ограничи синергийните ефекти от сливанията.Все още не е ясно кога окончателно ще стане ясно дали сделката ще мине и кога, но дори само обявяването й би трябвало да предизвика размествания. Въпреки сравненията с провала AOL 2016 г. е тотално различно време от 2000 г и сделката идва в период на консолидация в индустрията. През 2011 г. Comcast купи NBCUniversal, а синергийните резултати са противоречиви. Филмовото студио Universal завърши най-добрата си година, но в същото време кабелният бизнес на Сomcast загуби абонати, а пък телевизиите на NBC отчетоха спад на рейтинга."Решението на AT&T по всяка вероятност ще накара други мениджърски екипи да действат, дори и все още да не виждат нуждата от придобивания", заяви пред Dow Jones анализаторът от Barclays Канан Венкатешуар. Сред потенциалните сливания е повторното обединение между телевизията CBS и собственика на студиото Paramount Viacom. Двете компании са контролирани от магната Съмнър Редстоун и дъщеря му Шари, които обмислят сливането на групите, след като преди повече от десетилетие ги разделиха. Walt Disney обмисляше да придобие Twitter с идеята да разпространява онлайн каналите си като спортния ESPN директно на потребителите. 21st Century Fox на Рупърт Мърдок също искаше да купи Time Warner и сега може да се насочи към други потенциални цели.А дори и толкова одумваната AOL, която през 2009 г. беше отделена от Time Warner е отново част от оживлението в сектора, но и важен урок - през 2015 г. тя е по-скоро медийна компания (собственик на HuffingtonPost и TechCrunch) и беше купена от Verizon, но за... 4.4 млрд. долара.


description: Трима учени си поделят отличието за проектирането и изграждането на най-малките машини в света

title: Създателите на молекулярни машини получават Нобеловата награда за химия

maintext:
Жан-Пиер Соваж, сър Фрейзър Стодарт и Бернард Феринга (от ляво на дясно) са "овладели контрола върху движението в молекулярен мащаб"
Французинът Жан-Пиер Соваж, шотландецът сър Фрейзър Стодарт и холандецът Бернард Феринга са отличени за проектирането и създаването на най-малките машини в света – т.нар. молекулярни машини, които са хиляда пъти по-тънки от косъм. Те могат да се използват, за да се "вмъкват" в човешкото тяло и да доставят необходими лекарства – например да се прилагат медикаменти директно върху ракови клетки. Този дял от нанотехнологиите може да служи и при разработването на нови, "умни" материали."Постижението им (на учените – бел. ред.) е, че успяха да създадат молекули с контролируеми движения, които могат да изпълняват задачи, когато се добави енергия", се посочва в официалното съобщение на Нобеловия комитет.Наградата отчита техния успех в свързването на молекули за създаването на всякакви обекти от двигатели до автомобили и мускули в миниатюрен мащаб, предава BBC. "Те са овладели контрола върху движението в молекулярен мащаб", посочва Олоф Рамстрьом от Нобеловия комитет.Прочутият физик Ричард Фейнман често е сочен като вдъхновител на концепцията за молекулярните машини. В лекция в Калифорнийския технологичен институт (Caltech) през 1959 г., озаглавена "Има много пространство на дъното", той разглежда възможността за пряко манипулиране на материята на атомно равнище. В същата лекция той представя идеята за "поглъщане на хирурга", припомня BBC.Роденият през 1944 г. в Париж Жан-Пиер Соваж понастоящем е почетен преподавател в Страсбургския университет и почетен директор на изследванията във Френския национален център за научни изследвания (CNRS). Работата му води до първите пробиви в областта на молекулярните машини. Той изследва употребата на слънчева светлина за задвижване на химически реакции, но тези проучвания му помагат да стигне до идеята, че може да свърже различни молекули във верига. Това е и първата стъпка към създаването на молекулярните машини. През 1994 г. научната му група успява да накара една молекула да обикаля около друга по контролиран начин при прилагането на енергия.Британецът сър Фрейзър Стодарт е роден в Единбург през 1942 г. и в момента е асоцииран към Северозападния университет в САЩ. Той осъществява ключов напредък, като свързва молекулярен пръстен към пръчковидна структура, която играе ролята на ос, като използва свободата на пръстена за задвижването му по продължението на оста. При добавянето на топлина пръстенът започва да отскача напред-назад като миниатюрна совалка. Впоследствие той надгражда това откритие за построяването на множество молекулярни машини, сред които лифт, мускул, а в партньорство с други учени - и компютърен чип.Бернард Феринга е роден през 1951 г. в холандското градче Баргер-Компаскуум и преподава органична химия в Университета в Грьонинген. През 1999 г. той ръководи първото проучване, създало молекулярен мотор, който се върти непрекъснато в една и съща посока. През 2011 г. групата му изгражда четириколесен наноавтомобил – молекулярно шаси с прикрепени към него четири двигателя, които функционират като колела.


description: Проектът забранява аптеките да получават отстъпки за по-големи количества, т.е. фиксира цените на едро

title: Закон може да вдигне цените на лекарствата с 10%

maintext:
Поправките, изготвени от ведомството на Петър Москов, ще опитат да спрат паралелния износ на лекарства, който се насърчава от Европейската комисия
© Цветелина Белутова
Повечето промени са в полза на единичните аптеки и въвеждат антипазарни рестрикции.
Цените на лекарствата с рецепта ще се увеличат с 10%, а цените на медикаментите, за които не се изисква лекарско предписание – с минимум 15%, ако новият проект за промени в Закона за лекарствените продукти в хуманната медицина влезе в сила. Прогнозата е на Николай Костов, председател на Асоциацията на собствениците на аптеки, която обединява веригите от два и повече обекта в България. Причината е, че в проекта на здравното министерство е заложена забрана търговците на едро да дават отстъпки на аптеките за количества и така независимо колко е голяма една аптека и колко пазарува тя ще трябва да продава на горната ценова граница. Поправките въвеждат и национална аптечна карта, която на практика ще замрази аптечната мрежа в сегашния й вид. Освен това е предвиден рестриктивен списък за лекарствата, застрашени от паралелен износ, и възможност Министерството на здравеопазването и здравната каса да отварят собствени фирми за търговия с медикаменти.От Асоциацията на собствениците на аптеки смятат, че забраната на отстъпките от търговците на едро към обектите на дребно на практика означава фиксиране на цените на едро на лекарствата."Това е антипазарен законопроект. Основният въпрос е каква е изгодата за потребителя? В момента средният размер на отстъпките за лекарства с рецепта е 8-10% и тя отива към пациентите, а аптеките се конкурират с цени. Отстъпките при лекарствата без рецепта са още по-големи. Ако текстът влезе в сила, аптеките ще получават поръчките си на една и съща цена независимо от оборотите и съответно ще трябва да се изравнят в ценово отношение", казва Николай Костов.Според него текстът е лобистки от страна на съсловната организация на фармацевтите – Български фармацевтичен съюз, и е в полза на най-многобройните им членове – единичните малки аптеки."Всички те настояват от години за фиксирани цени, за да не могат големите и добри аптеки да имат конкурентно предимство пред останалите. Текстът само показва как Българският фармацевтичен съюз е антиобществена организация, която предпочита да защити бизнеса на неуспешните субекти с помощта на увеличаването на цените на лекарствата, което ще засегне всички пациенти", коментира Костов.Проектозаконът, както и през пролетта, когато беше публикуван първоначалният му вариант, предвижда въвеждането на национална аптечна карта с броя на аптеките, които са необходими за едно населено място. Излишните няма да могат да сключват договор със здравната каса по подобие на здравната карта, която предвижда касата да не плаща на всички болници, а само на тези, които са достатъчни за населеното място. Ако се приеме като текст, картата ще замрази аптеките в сегашния им вид. Нови аптеки ще могат да се откриват само в населени места, в които няма такива. Има и текст, който предвижда една аптека да предлага услуга чрез разкриването на нещо като клон – тя ще може да работи на втори адрес в място с недостиг на аптеки.Проектозаконът задължава действащите аптеки да си направят график и да дават нощни дежурства, ако в населеното място няма денонощен обект. Ако не спазват графика, аптеките ще бъдат глобявани.Държавата и общините също ще могат да отварят свои аптеки, право, което имат и по сегашния закон, но до момента не са решили да се възползват от него."За мен аптечната карта е стъпка към затваряне на пазара и забраняването на новите аптеки с изключение на тези в най-неатрактивните населени места. Тя също произлиза от исканията на БФС за мораториум върху новите аптеки. Благодарение на обществената реакция най-рестриктивните текстове за отстояния между аптеки и брой аптеки на населено място са отстранени, но картата така или иначе ще окаже своето влияние върху новите инвестиции", смята Костов. По думите му и в момента никой не пречи на държавата и общините да отварят аптеки, защото всеки би могъл да го направи, и това е излишен текст, освен ако той не предвиди отделни средства за тази държавна инвестиция.Самото министерство и здравната каса ще могат да основат търговци на едро с лекарства, като фирмите им ще се занимават с внос на дефицитни продукти. Основната причина за оттеглянето на множество лекарства от България е, че страната е малък пазар, който настоява да получава най-ниските цени в ЕС, като в същото време фармацевтичните компании са принудени да правят множество допълнителни отстъпки и да преминават тежки процедури за разглеждане на цените им на няколко нива. Всичко това ги стимулира да се изтеглят от пазара и е изключително интересно на какви цени двете държавни фирми ще купуват дефицитни продукти и откъде ще дойде финансирането на държавните дружества и на евентуалните загуби, които ще търпят.В същото време в проекта министерството се опитва да се справи с паралелния износ на лекарства, които имат много ниски цени. Това е вторият опит на ведомството да спре експорта на медикаменти към страни с много по-високи цени. Първият срещна отпора на Европейската комисия, тъй като паралелната търговия е инструмент за намаляване на цените и се насърчава от нея. В новия проект се предвижда бюрократична структура, която да следи пазара. Държавата ще трябва да създаде списък с дефицитни лекарства и да забранява експорта им. В същото време проектозаконът предвижда аптеките всеки ден да изпращат в изпълнителната агенция списъка със заявките си към търговците на едро на дефицитни лекарства и на лекарства, които плаща здравната каса, за които са получили отказ."Няма причина да се вменява на аптеки още една отчетност, администрирането на тези уведомления ще е на практика невъзможно, защото ние поръчваме хиляди позиции на ден и е интересно кой и как ще трябва да ги въвежда и обработва", казва Костов.


description: Без конкуренция депутатът от ДПС взе през синдиците на КТБ терена и сградите. Остава да придобие и машините, удобно отделени в друга процедура

title: Пеевски си купи обратно новата печатница. Супер евтино

maintext:
След новата покупка концентрацията на печатния пазар при Делян Пеевски става още по-очевидна. Но КЗК не я забелязва
© ЮЛИЯ ЛАЗАРОВА
Свързано с Делян Пеевски дружество е придобило имота и сградите, в които се намира печатницата "ИПК Родина 1". Това научи "Капитал" от частния съдебен изпълнител Стоян Якимов, който е провел публичната продан в средата на миналата седмица. Купувач е новосъздадено дъщерно дружество на "Печатница София", което депутатът придоби преди около половин година, а наддаване очаквано не е имало, тъй като сградата трудно може да се използва за друго, а и е пълна със скъпо оборудване, което не се продава за...


description: Главният прокурор даде да се разбере, че никой не може да му търси сметка за работата на държавното обвинение

title: Цацаров посъветва членовете на ВСС да говорят само пред "правилните" медии

maintext:
© НАДЕЖДА ЧИПЕВА
"Абсолютно недопустимо е член на ВСС да публикува статия в списание, за което е абсолютно известно, че се издава от подсъдим, в случая Огнян Донев. Това е лош сигнал спрямо прокурора и добър сигнал спрямо подсъдимия". С тези думи главният прокурор Сотир Цацаров се опита да мотивира "спешното" си предложение, включено в дневния ред на ВСС, с което се препоръчва "на членовете на ВСС да се въздържат от изяви в медии, за които е известно, че се издават от обвиняеми или подсъдими лица". Поводът е тек...


description: Затварят отсечка от "Цариградско шосе" за "митинга" на телевизионния водещ в събота

title: Централна София ще бъде блокирана заради концерта на Слави Трифонов

maintext:
Трифонов се разграничи от заявлението на Петър Низамов-Перата, който призова "доброволчески отряди", които да защитават гостите на концерта от "нападения на мигранти"
© ГЕОРГИ КОЖУХАРОВ
Сагата с референдума продължава вече повече от година и предизвика множество политически трусове.
След концерта - на лов за бежанци
В навечерието на събитието обаче стана ясно, че известният "ловец на мигранти" Петър Низамов-Перата смята да организира "граждански патрули", които да охраняват реда по време и след концерта на Трифонов. Във Facebook профила си Низамов, които и преди е организирал "доброволчески отряди" срещу мигрантите и е водил множество антимигрантски протести в страната, е заявил, че има "информация за планирани нападения към групи жени след концерта в околните улички до Орлов мост".
Слави Трифонов се разграничи от призива на Низамов в ефира на шоуто си и го обяви за провокация, която цели да създаде напрежение. От МВР съобщиха, че ще има засилени мерки за сигурност в центъра на София, а от екипа на Трифонов обявиха на страницата на шоуто, че ще бъде ангажирана и охрана от частна фирма.
За повече от денонощие движението в района около Орлов мост в събота ще бъде блокирано заради грандиозния безплатен митинг-концерт на Слави Трифонов по повод референдума, който ще се случи точно там в събота вечер. Заради превръщането на ключовото кръстовище в сцена, два важни за придвижването през центъра на града булеварда - "Цар Освободител" и "Евлоги и Христо Георгиеви", както и множество улици в квартал "Яворов" в София ще бъдат затворени за различни периоди от време през уикенда.Водещият на телевизионното предаване, излъчвано по bTV, обяви събитието преди месеци, когато Конституционния съд реши три от въпросите на референдума да отпаднат. Очаква се безплатният концерт-митинг да привлече множество почитатели на Слави Трифонов и на инициативата на екипа му.Събитието обаче се оказа притегателно и за небезизвестния "ловец" на бежанци Петър Низамов–Перата, който по-рано през седмицата обяви, че събира доброволчески отряди, които да пазят жените по време на концерта от евентуални набези от мигранти, въпреки че информация за подобна опасност не е известна досега. Въпреки това събитието ще премине под засилени мерки за сигурност, които освен ограниченията в движението още от петък вечер включват и над 20 пункта за проверка на багаж.Още в петък срещу събота в полунощ ще бъде затворен участъкът на бул. "Цариградско шосе" от подлеза на Софийския университет до алея "Яворов", а при необходимост и до 4-ти км в посока Пловдив. Най-голямата пътна артерия в централна София ще бъде затворена чак до 8 ч. сутринта в неделя. Другият блокиран булевард, който ще бъде затворен за същия период, е "Евлоги и Христо Георгиеви" в отсечката от националния стадион до ул. "Шипка". Почти цялата ул. "Цар Иван Асен II" пък може да бъде затворена по преценка на полицията от 18 ч. в събота до полунощ. Заради затварянето на булевардите ще бъдат променени и маршрутите на тролейбусния и автобусния градски транспорт, който преминава през тях.До концерта-митинг се стига след продължила вече повече от година сага с референдума, инициирана от водещия и екипа му. През есента на 2015 г. те започнаха да събират подписка за провеждането на допитване до народа с шест въпроса, касаещи елементи от държавното управление. Подписката влезе в парламента и провокира депутатите да разгледат в рамките на две седмици промени в Изборния кодекс, които целяха да отменят провеждането на референдума по същото време като следващите избори. Тогава очевидно много от тях смятаха, че допитването е прелюдия на влизането на Трифонов в политиката. След публичен натиск от страна на водещия и част от обществеността, която се възпротиви срещу ограничаването на правата за гласуване на българите в чужбина (промени, които също бяха прокарани през промените в Изборния кодекс), лично премиерът Бойко Борисов даде зелена светлина на депутатите си да "пуснат" шестте въпроса без редакция, което те направиха единодушно. Дебатите около изборното законодателство почти разцепиха управляващата коалиция.Веднага след това президентът Росен Плевнелиев отправи искане до Конституционния съд да се произнесе за съответствие с конституцията на три от въпросите, като съдът в крайна сметка реши, че и трите наистина противоречат на конституцията. Трифонов се зарече да организира концерт-митинг срещу "политическото статукво", което според него и екипа му е орязало нарочно въпросите. Никоя от големите партии не поиска да агитира в подкрепа или срещу въпросите на референдума. Допитването така и не стана част от президентския дебат - нито един от основните кандидати за президент не е обявил твърда позиция по темата.


description: Канадско-ливанският музикант Радван Гази Моумнех за старите корени на предубежденията

title: Песни за мир във военно време

maintext:
Няма надигане на ксенофобията и расизма, те никога не са си отивали
"Винаги съм бил привличан от странното, от това, което звучи някак счупено", казва Радван Гази Моумнех от смесващия експериментална електронна музика с арабски фолклорни елементи и лентово кино проект Jerusalem In My Heart, с който този четвъртък гостува за втори път в София. Няма нищо чудно в това, че като тийнейджър той развива вкус към пънк и експерименталните жанрове – усещането да си аутсайдер или човека отвън винаги е било с него.Радван е ливанец, но поради гражданската война в страната семейството му се премества от Бейрут в Монреал през 1993 г. Влизането в музиката се случва като че ли случайно. "Бях на 17 или 18 години, когато покрай приятел у мен попадна една червена китара. Въобще не знаех как да свиря, просто бях омагьосан от звуците", казва Моумнех, чието самообучение в музиката му стига, за да започне работа в студиото Hotel 2 Tango в Монреал, където записват почти всички водещи имена на канадската сцена, включително Arcade Fire и Оуен Палет.Израстването в Канада се оказва трудно. "Беше мрачно време, тъй като тогава Ирак нападна Кувейт, а впоследствие САЩ атакуваха Ирак. Може да се каже, че това беше първият случай, в който медиите наистина капитализираха конфликт в този регион с постоянни включвания на живо. Убийствата се превърнаха в спектакъл за зрителя, а това на свой ред породи абсурдни мнения и убеждения у тях. В училище не знаеха как да се отнасят с мен – арабинът в класа, идващ от страна, която никой не е чувал. И преподавателите се отнасяха враждебно", разказва Радван.Радван не смята, че ислямофобията и страхът от бежанците са нещо ново. "Мисля, че дори е много опасно да го разглеждаме като ново явление. Да смятаме расизма като нещо ново, игнорира историята на тези настроения и ролята, която големи сили имат за конфликтите в региона.Няма надигане на ксенофобията и расизма, те никога не са си отивали. Просто в момента те са по-ясни пред очите ни. Човешката раса винаги е мразела сама себе си, макар и по различен начин в различни периоди от времето. По някакъв начин тя винаги се е грижела тази самоомраза да присъства."С времето изпълнителят, който издава музика под името на Jerusalem In My Heart от 2005 г., установява, че музиката е станала нещо като културен мост – не намира публиката в Ливан за много различна от тази в Канада, тъй като вкусовете на хората са подобни. А преди години, когато се е прибирал, Сирия е близката страна, в която за малко пари може да си купиш десетки албуми на касетка. "Бях за последно там в края на 2010 г., само няколко месеца преди гражданската война да избухне. С приятел тръгнахме към Алепо, където предстоеше един музикален фестивал с групи, които харесвахме. Сега се замислям, че всички знаци, че нещо ужасно ще се случи, бяха наоколо. Но тогава някак си не обръщахме внимание на това. Срещнахме много хора от различни етноси, които дори не знаехме, че са толкова представени в Сирия – не само кюрди, но и туркменистанци, алевити. Имаше напрежение. Беше лесно да попаднеш сам в проблемна ситуация."Радван пее на арабски, което провокира интересни реакции, включително това, че песните звучат като молитви – определение, което винаги го нервира. Също впечатляващ елемент от проекта са прожекциите от лента, които смесват различни кратки филми, заснети в Ливан от чилийската режисьорка Малена Злам. "Естетиката и аудио-визуалната страна привличат тези, които усещат езиковата бариера. За щастие и те успяват да влязат в малкия ни свят, който създаваме в рамките на концерта. Като цяло музиката ни комуникира по различен начин с различните хора. Радвам се, че на Балканите тя намира публика – в региона съм срещал някои от най-интересните хора, винаги си спомняме за страните тук. А и алкохолното разнообразие е невероятно!"Ако умения по арабски ни липсват, как Радван би обяснил тематиката на песните? Казва, че понякога сам се учудва колко са мрачни. "Знам, че ще прозвучи много захаросано, но се надявам тази музика да може да сближава хората. Тя има едно голямо послание и това е мирът."Jerusalem In My Heart гостува в София на 27 октомври в Mixtape 5 . Той ще открие вечерта, отбелязваща 8 години от създаването на фестивала "Аларма пънк джаз", а на сцената ще бъдат още The Ex от Холандия и Bernays Propaganda от Македония.


description: Съдът назначи нова експертиза заради избирателните досегашни експертизи, назначени навремето от Петьо Еврото

title: На делото срещу Огнян Донев: Вещи лица не знаят плащат ли се данъци при борсови сделки

maintext:
Разследванията срещу Огнян Донев (вляво), семейството му и компаниите от групата "Софарма" започнаха през 2011 г., след като придоби вестниците "Труд" и "24 часа".
© Цветелина Белутова
"Тази цена, върху която трябва да се плащат данъци, не е пазарна, ние сме си я изчислили", "Не можем да кажем дали се плащат данъци при борсови сделки", "Цената на една акция зависи само от резултатите и капитала на дружеството". Тези и други подобни твърдения на вещите лица по делото за укриване на данъци, срещу бизнесмените Огнян Донев и Борис Борисов, предизвикваха смях в залата по време на изслушването на двете експертизи.Те трябваше да докажат твърдението на прокуратурата, че при сделки с акции на "Софарма" на блоковия сегмент е трябвало да се платят данъци не върху цената, на която са извършени самите сделки, както са платени през 2006 и 2008 г., а върху съвсем друга цена - тази на официалния сегмент на борсата, където цената е няколко пъти по-висока. Така се получава разлика в данъците, които трябва да се доплатят в размер на 62.8 млн. лв.Това е единственото от няколко досъдебни производства срещу Донев, които стигнаха до съда. Разследванията срещу него, семейството му и компаниите от групата "Софарма" започнаха през 2011 г., след като придоби вестниците "Труд" и "24 часа". Прокуратурата използва следствените действия като мотив да бъдат запорирани дяловете му в медиите. След като Донев и тогавашният му съдружник Любомир Павлов продадоха участията си във вестниците, Павлов престана да бъде обвиняем. Огнян Донев заведе дело срещу прокуратурата по Закона за отговорността на държавата за вреди за 72 хил. лв., който беше уважен на втора инстанция този август.Разследванията срещу Огнян Донев се водеха от следователя Петьо Петров, известен като Петьо Еврото. В началото на годината Цветан Василев разказа, че в моменти на откровеност депутатът от ДПС Делян Пеевски му е казвал: "Гениален изрод е Петьо Еврото - дадеш му една бутилка уиски, изпие я и може да спретне каквото поискаш обвинение, на когото кажеш...".Вероятно нещо в гениалността на следствието и това, че вещите лица изцяло се бяха съобразили с насоките от него, принуди съда на заседанието по делото срещу Донев за неплащане на данъци да заключи, че работата по експертизите е била избирателна и да насрочи нова цялостна експертиза по събраните документи от около 70 тома. Тя трябва да приключи през месец декември.Както и на предишните заседания съдът продължи разясненията какви са механизмите за сключване на сделките на фондовата борса и на данъчното им облагане.Съдът призова вещите лица, извършили двете счетоводно-икономически експертизи, върху които се крепи обвинението.Най-младото от вещите лица беше на 42 години, в двата екипа имаше експерти на 68 и 70 години, които видимо не познаваха добре как действат капиталовите пазари.Вещите лица бяха питани дали имат специални курсове и познания върху механизма на работа на борсата и дали разбират как се формират цените на акциите. Едната от експертките беше завършила "Икономика на промишлеността", другата е била оценител към Агенцията за приватизация, най-близо беше вещо лице, което е оценявало стойността на държавния дял на "Българска фондова борса – София", но не се е занимавало пряко с дейността й.Именно затова в залата можеха да се чуят бисери, като например, че експертите са се съобразили с документите, подадени от следствието и не са правили допълнителни анализи как се е движила стойността на акциите на "Софарма" в различните периоди, както и какви сделки са сключвани на регулирания и блоковия сегмент."Борсовата цена на акциите зависи само от финансовото състояние на дружеството", заключи вещото лице Маргарита Попова в отговор на въпрос само от това ли зависи пазарната цена. По принцип цената на една акция зависи от това дали дружеството е направило съобщение за изобретение, което може да му донесе бъдещи печалби, от текущи сделки, от репутацията на мениджмънта, включително от атмосферните условия, ако компанията има дейност или продажби, които зависят от тях.Вещите лица трябваше да обяснят защо са сравнили цената на регулиран пазар с тази на блоковия сегмент и са извели извод, че трябва да се плащат данъци. Решението по това дело е изключително важно, тъй като блокови сделки се регистрират на борсата всеки ден."Сравняваме с цената на регулиран пазар, защото тя е пазарната цена. В случая сделката е сключена на блоковия сегмент, където цената се договаря между две страни и не влияе на пазарната цена", коментира едно от вещите лица. След това изготвилите експертизата започнаха да обясняват, че са взели предвид цените на акциите, предоставени им от следствието.Вещите лица от две групи от трима експерти обясняваха дълго на съда, че са разглеждали и анализирали само сделките, посочени от следствието и само в тези дни, като освен това са проявили творчество и са си изчислили своя среднопретеглена цена на акциите в този момент, върху която са решили да начисляват данъци. Те, обаче, не успяха да обяснят на съда как са стигнали до нея.След това вещите лица обявиха, че са начислили неколкократно увеличените данъци, защото фирмите, сключили сделката са били свързани лица."Не сме изследвали свързаността, доверихме се на предоставената информация от следствието", коментира Орлин Колев, вещо лице пред съда."Къде в закона пише, че между свързани лица не може да има сделки на блоков сегмент", попита адвокат Ина Лулчева, която представлява Огнян Донев.Прокурор по делото е лично градският прокурор на София Емилия Русинова, която поиска адвокатът да не подвежда вещите лица."Не подвеждам вещите лица със закона", отвърна Лулчева.В крайна сметка съдът назначи нова експертиза, която да вземе предвид всички събрани в рамките на разследането документи. Следващото заседание по делото е насрочено за декември.


description: Рияд иска да набере между 10-15 млрд. долара на аукциона, който приключва в края на деня днес. Средната доходност по 10-годишните облигации се очаква...

title: Саудитска Арабия може да пласира рекорден за възникващите пазари обем облигации

maintext: Рияд иска да набере между 10-15 млрд. долара на аукциона, който приключва в края на деня днес. Средната доходност по 10-годишните облигации се очаква да е 3.6%, което е с 185 базисни пункта над американските бондове. Книжата са с 5,10 и 30-годишен матуритет. Близкоизточната държава излиза на пазара, като ако набере максималните обеми, или над тях, може изпревари Аржентина, която по-рано през годината пласира 16.5 млрд.долара. За сравнение 10-годишните облигации на България се търгуват с доходност около 2%.


description: Вносителят на Lavazza Мирослав Печев иска да ремонтира сградата до петзвезден обект

title: Хотел "България": нов собственик с нов план

maintext:
1
2 © Надежда Чипева
1
2 © Надежда Чипева
Темата накратко
Печев e купил "Гранд хотел България" за около 10 млн. евро и планира да вложи още 10-15 млн. евро в ремонта и разширяването.
Хотелът, който е паметник на културата, ще бъде петзвезден, ще се надстрои един етаж над сегашната сграда, фасадата и известните сладкарница и ресторанти ще се запазят, в сутерена ще има СПА център, басейн и фитнес.
Купувачът планира да си възвърне инвестиция за 10-15 години. Има разговори, но все още няма решение дали хотелът ще бъде част от международна верига.
Старият модернизъм
През 1931 г. Чиновническото кооперативно спестовно застрахователно дружество се заема с построяването на комплекс от хотел и зала за музикални концерти на бул. "Цар Освободител", срещу двореца и Руската църква. Избира архитектите Станчо Белковски и Иван Данчов, възлага строителството на фирма "Циклоп" и през 1937 г. там се появява новият за онова време хотел "България". Той заменя стария хотел "България" на ул. "Левски" (сега "Дякон Игнатий") и ул. "Аксаков", отворил врати през 1881 г. Заедно с ресторант-градината си и кафенето той е бил средище за политическия и културен елит на онова време. Приютявал е Константин Иречек, руските революционери Максим Литвияно и Камо, дошли да закупят от нас оръжие за болшевиките в Русия, постоянния кореспондент на в. "Таймс" и на в. "Ню Йорк хералд" за Балканския полуостров Джеймс Баучър. Гости на кафенето са Иван Вазов, Константин Величков, Алеко Константинов, Йордан Йовков, Елин Пелин и т.н.
Общата стойност на новия хотел "България" от 30-те години на миналия век заедно с преустройствата на старите сгради, мебелите, кухненските уредби и всички други инвентарни предмети възлизат на около 85 млн. стари български лева. Само за такси по утвърждаване на общите планове за строежа, железобетона и др. инсталации в общината сa платени над 1 млн. лв.
Подробности за строителството има в книгата "Станчо Белковски - архитектурна дейност": "Строежът е бил съпроводен с много технически мъчнотии. В хотела напр. банските инсталации на хотелските стаи, над кафе-ресторанта и край бул. Цар Освободитель, имат около 700 чучури с вода (топла и студена). Всички канали отвори на мивки, вани, сифони и пр. са включени в специална вентилация. Против пренасянето на шума са взети специални мерки: стените са изградени с кухи тухли; извършени са подови изолации с корк и асфалтови замазки. Звънчовата и повиквателна инсталации в стаите на хотела са безшумни и със сигнални лампи; във всяка стая има телефон. Обслужването на гостите, след повикване на прислугата, се проверява във всеки момент от едно контролно място при портиера в партера. В зимната градина целият покрив над средната част, която има отвор от 11 метра в диаметър, се отваря чрез електрическо задвижване с голяма леснина, по желание и във всеки момент."
Откриването на комплекса, смятан за пример на модернизма, е отбелязано с концерт на Академичния симфоничен оркестър в зала "България", намираща се на гърба на хотела, откъм ул. "Аксаков". Сградата става легендарна с емблематичния си Червен салон, в който Цар Борис III е разполагал с личен телефон за връзка с двореца, докато пиел кафето си, със сладкарницата и нейните огромни витрини, гледащи към жълтите павета, бирхалето, ресторанта – зимна градина.
През 1978 г. национализираният комплекс е обявен за паметник на културата. През 90-те години на миналия век компании на "Мултигруп" през няколко сделки приватизират хотела. До тази година, когато собственикът се сменя.
България за 10 млн. евро. Е, не става въпрос за цялата държава, а за едноименния хотел в топ центъра на София. Срещу сумата стои желанието на вносителя на Lavazza Мирослав Печев да има петзвезден хотел. Който да влезе в колекцията на вече притежаваните от него - закупеният морски с три звезди и новоизграденият в столицата с четири.Планът на новия собственик на емблематичния "Гранд хотел България", който не работи като хотел от десет години, е да го ремонтира основно, като леко го надгради с етаж. А през 2018 г. и след инвестиция от още 10-15 млн. евро, да е отново отворен, но с още две звезди и може би с добавен чужд бранд.Мирослав Печев е електроинженер по образование и първият му бизнес след промените е компания за внос на електроника, компютри и "прадядото на мобифона" - безжични телефони. През 1990 г. един компютър в България се продава на цената на четири автомобила "Жигули" и нормата на печалба е 200-300%. Така от компютрите Печев разказва, че печели първия си милион и го влага в компанията за дистрибуция на напитки "Софсток". Днес най-големият оборот в компанията идва от продажбите на италианското кафе Lavazza, но е вносител и на Bacardi Martini, минералната вода Evian, чайовете Twinings и още около 25 бранда алкохолни и безалкохолни напитки.Печалбата от бързооборотни стоки Печев инвестира в три направления – първото, естествено, в разширяването на дейността на "Софсток", второто - недвижими имоти, отделно от това в групата има и финансова компания, чрез която Печев инвестира на фондовите и стоковите борси.Дебютът в недвижимите имоти е през 1998 г., когато дружеството на Печев "Мирад" участва в приватизацията на хотел "Чайка" в курорта "Св. Константин и Елена". "Започнах да инвестирам в недвижими имоти преди ценовия скок. Те са една сигурна инвестиция, която се предпочита от много фирми като втора дейност", смята Печев. Първата инвестиция на Печев в хотел остава на ниво три звезди, тъй като няма възможност да се надстрои. Втората е в четиризвезден софийски хотел – това е "Парк хотел Витоша", който работи от 11 години.От години Мирослав Печев обаче има амбиция да направи и 5-звезден хотел в София. Имал е раговори за покупка на Radisson Blu с тогавашния собственик, британеът Хенри Гуин-Джоунс и компанията му "Горт секюритис", но нещата не са се получили. Джоунс после продаде актива на Спас Русев, като на следващ етап в хотела индиректно влязоха и основателите на "Винпром Пещера" Антон Щерев и Атанас Петров. Печев е опитал и покупка на петзвездния "София хотел Балкан", по-известен като бившия Sheraton, от гръцкия собственик, но и тук не се е стигнало до сделка.В крайна сметка обаче е насочил усилията си към "Гранд хотел България". Продавачът на актива (някога част от портфейла на "Мултигруп" на Илия Павлов, а сега дружества на наследниците му и мениджмънта, излъчен от група инвеститори, сред които Бояна Попова) явно е харесал офертата, защото от август има сделка. Тя се случва, като дружеството на Печев "Софсток инвест" придобива 100% от две фирми - "Гранд хотел България" и "Гранд хотел България 2016". Преди това акционери в първата компания са били "Пи Еф Ейч Си" - Вадуц (86%), и "Зайтгаст" - САЩ, а втората е изцяло дъщерна и в нея през юли са апортирани сградата и земята.Цената на сделката е комплексна, защото са се плащали отделно марката "Гранд хотел България", отделно имоти. Новият собственик отказа да назове конкретно число, като само спомена, че цената на имота е 3-4 пъти над пазарната му оценка, която е 4 млн. лв. Или в комбинация с марката евентуално може да се говори за около 10 млн. евро.Мирослав Печев отбелязва, че до момента в покупката са инвестирани средства на групата през инвестиционното й дружество. За реконструкцията обаче вероятно ще се ползва банков кредит. Новият собственик очаква да възвърне инвестицията си за около 10-15 години, за разлика от предишния хотел, който е бил изплатен за 3 години и 4 месеца, но при съвсем различни реалности на пазара.Преговорите за хотела са продължили близо година и половина, тъй като е имало множество детайли за доуточняване, разказва Печев.Първо, хотелът е стар и не работи от десетилетие. Заради пожар отпреди години, предизвикан от старата ел. инсталация, и затварянето на хотелската част в момента в "Гранд хотел България" оперира сладкарницата, една малка зала на горния етаж и книжарницата, които в момента са отдадени под наем. Затова и като бизнес приходите от актива са символични - 240 хил. лв.Освен това е имало за доизчистване някои въпроси по отношение на собствеността, тъй като при строителството на комплекс "България" през 30-те години на миналия век и хотелът, и зала "България", която е на гърба му, са били на един собственик и с топла връзка помежду им. Сега тя не работи, а между хотела и собственика на залата - Министерство на културата, има съвместни площи, макар и в малки размери от по 30-40 квадратни метра, които трябва да се разменят. "Аз се надявам, че с министър Вежди Рашидов ще намерим правилното решение. Общите ни площи са пренебрежимо малки като квадратура – 30 квадрата, 40 квадрата, но ние трябва да намерим решение, да им отстъпим определена квадратура, за да могат да ползват по-пълноценно площта на зала "България", а пък те да ни преотстъпят площта, в която на практика залата навлиза на територията на хотела", коментира Печев. Идеята е мениджмънтът на хотела да възстанови топлата връзка и от зала "България" да може да се излиза и директно на жълтите павета след концерт.По-сериозният казус, който предстои пред Печев, обаче се намира на ъгъла на ул. "Аксаков" и ул. "Дякон Игнатий". Там има малка постройка от 120 кв.м, собственост на 3 физически лица по думите на собственика на хотела, която се води център за хора с увреждания."Моите амбиции са на ъгъла на ул. "Аксаков" да се възстанови сградата, която да отговаря на изискванията на института за паметниците на културата, да бъде такава, каквато е била, за да се затвори тази дупка отзад, която от години грози центъра на София". За целта обаче той трябва първо да успее да се договори за покупката на имота. И в момента Печев каза, че води преговори със собствениците, които по думите му все още настояват за неразумна цена доста над реалната за пазара.След първоначалната покупка на хотела Печев планира да инвестира 10-15 млн. евро във възстановяването на сградата."Няма да променяме фасадата на "Гранд Хотел България", ние и нямаме това право, тъй като тя е паметник на културата. Нямам амбиции и желание да променям дейността на този хотел в нещо друго. Напротив, искам да възвърна емблематичната сладкарница "България", разбира се, обновена и модернизирана".Градоустройството разрешава и инвеститорът предвижда надстрояване на сегашната сграда само с един етаж. "Той ще изравни сградите със съседните обновени сгради. Друго няма да се надстроява", казва Печев. Хотелът ще стане 100 стаи, като в момента са 90, като добавката ще дойде от последния етаж. От 3 стаи ще се правят 2, за да се спазят изискванията за петзвезден хотел. В сутерена ще бъде изграден СПА-център, фитнес и басейн. Бъдещата постройка на ул. "Аксаков" ще има апартаменти към хотела за отдаване под наем краткосрочно или дългосрочно, като на първия етаж ще има банкови офиси, магазини, вероятно и ресторант. В самия хотел ще се реновират бирхалето и ресторантът, ще се запазят червеният салон и сладкарницата."Големият въпросът е как да съчетаем духа на стария "Гранд хотел България" и реновирането му в съвременен стил със съвременните изисквания на пазара. Това е голямото предизвикателство на този обект, което ще се стремя с всички сили да преодолея, не е толкова лесно".Засега плановете за обновяване на сградата са на много начален етап, няма проект или архитектурен план. Печев отбелязва, че е избрал консултант по проекта - италианска компания с опит в проектирането на петзвездни хотели.Новият собственик не очаква да го сполети общественият протест, който застигна "Мултигруп"."Предишните собственици имаха други амбиции. Те искаха да сменят предназначението на хотела, да правят апартаменти и мол и това срещна отпор. Не коментирам какви са били амбициите на предишния собственик. Всеки има право да си прави бизнес план. Дали се е получило или не, това е минало. Аз нямам амбиции да променям нещата, не смятам да променям фасади, не смятам ни най-малко да влизам в проект, който ще бъде в противоречие със законите като обществен обект или като паметник на културата", казва Печев.По въпроса дали хотелът ще бъде част от голяма международна хотелска верига също все още няма яснота. Печев има такава идея и вече се е обърнал към Four Seasons, но оттам не проявили интерес да стъпват на българския пазар. "България не им е интересна дестинация. Вероятно защото ние съумяхме да постигнем доста ниски нива на хотелите в София, не знам дали дори в Албания са толкова ниски. Вземете един Kempinski - в момента цените са 30-40 евро на нощувка. Когато тази тенденция е повсеместна, е трудно една 5-звездна верига от високия сегмент, която продава нощувките на цена от 300 евро, да има интерес да работи в София", казва Печев. Той има амбиции да преговаря с още няколко международни вериги, които не пожела да назове. Но не смята за нещо фатално, ако не стигне до споразумение за работа по изискванията на определен световен бранд.От една страна, "Гранд Хотел България" е име с традиция. От друга - обвързването с веригите си има и негативни страни, а от трета - той е доволен от мениджмънта и представянето на хотела си в Студенстки град и ако не се постигне до споразумение с бранд, компанията му "Мирад", която стопанисва другите два хотела, ще менажира и "Гранд хотел България".Печев си поставя 2018 г. за краен срок да завърши проекта по реновирането на хотела. По думите му все още е рано да се говори за запълняемост и цени. "Пазарът е динамичен. Докато стане готов, не знаем как ще се развие пазарът, надяваме се да върви нагоре", коментира той.Вероятно в този период ще има сериозна конкуренция и на пазара на петзвездните услуги в столицата. На мястото на Radisson Blu ще има InterContinental, а на мястото на стария хотел "Сердика" на паметника "Левски" компания на Валентин Златев строи Hyatt."Икономическата ситуация не само в България, но и в цял свят в момента е напрегната и рискова. Трудно е не само при хотелите и при кафето, но това не означава, че трябва да спрем да работим, да се борим и да мислим. Напротив. Опитен моряк не се става в спокойно море", казва Печев.


description: Руската държава тази седмица отправи изключително рязък ултиматум към САЩ, в който беше намесена и България. Кремъл обяви, че няма да спазва...

title: Ш-ш-ш-т, да не ядосаме Москва

maintext:
© Maxim Zmeyev
Руската държава тази седмица отправи изключително рязък ултиматум към САЩ, в който беше намесена и България. Кремъл обяви, че няма да спазва подписаното споразумение за унищожаване на плутония за военни цели. За да не извърши това, Москва поиска наред с други неща и изтегляне на американските военни и силите на НАТО от други държави, от територията на България, Румъния и прибалтийските страни (виж повече в текста "Вие нас уважавате ли ни?" Искането за закриване на съвместните военни бази у нас, разбира се, е част от по-голяма игра в отношенията между САЩ и Русия. Това обаче не го прави по-малко скандално, нито начина - по-малко унизителен за България.По-скандално и по-унизително от руското отношение обаче беше друго - реакцията на българските политици по тази тема. Нито един човек от управляващите не каза и една дума по въпроса. Единственото изключение беше кандидатът за президент на реформаторите Трайчо Трайков Нещо повече - същата седмица Бойко Борисов обвини президента, че се държи прекалено остро с Русия. Не трябвало да се караме с нея. Сегашното мълчание очевидно е следствие от тази политика - да не правим нищо, колкото и да ни унижават.Което само показва, че Москва е била права в преценката си: с България може да се държиш така. Независимо, че е член на ЕС и НАТО.


description: Какво научихме за Бойко Борисов от речта му при номинирането на Цачева

title: Президентът да седне и да балансира, балансира...

maintext:
В неделя ГЕРБ обяви кандидат президентската си двойка Цецка Цачева и Пламен Манушев.
© Юлия Лазарова
"Ако ГЕРБ загубят тези избори на първи тур, още вечерта подавам оставка – моята и на цялото правителство" - това заяви премиерът Бойко Борисов в понеделник, ден след като официално лансира кандидатурата на Цецка Цачева за президент и на вицеадмирал Пламен Манушев за вицепрезидент. Това заричане може на пръв поглед да изглежда като демонстрация на категорична увереност в успеха на тандема Цачева-Манушев, но по-скоро е застраховка заради несигурност в крайния резултата от изборите. На въпрос за втория тур Борисов уклончиво набляга на първия тур, защото тогава "се мерят партиите, после вече ще почнат търсене на подкрепа от първи, втори, трети..". Пък и много хора не излизали да гласуват на втория тур, защото са разочаровани от първия, коментира премиерът.Отзивите за кандидатурата на Цецка Цачева в социалните мрежи вероятно са по-отрицателни отколкото е било очаквано, така че няма начин да не са стреснали Борисов, който лично я лансира. Единодушни са и наблюдателите – Цачева е слаб мажоритарен кандидат и ще доведе до отлив в гласовете на ГЕРБ, за нея със сигурност ще гласуват много по-малко, отколкото биха гласували за останалите спрягани кандидати на ГЕРБ – Йорданка Фандъкова, Томислав Дончев, и дори по-слабоизвестния в национален мащаб бургаски кмет Димитър Николов.Всъщност кандидатирането на Цачева изобщо не е изненада. Името й се споменаваше седмици преди официалното й номиниране, така че който се е почувствал изненадан, просто е таял излишни надежди. Нещо повече, тя идеално отговаря на профила на Борисов за бъдещия президент.И все пак, към момента нейното издигане изглежда резултат на прекалена самоувереност – излиза, че не само 51 % от българските граждани са готови да се обзаложат, че кандидатът на управляващите ще бъде избран, дори преди да е известен, но и самите управляващи също вярват в това.Вече за никого не е тайна, че след мандата на Плевнелиев Борисов няма да заложи на личност, в която вижда дори и един процент риск, че може да се опита да се еманципира. Цачева е сигурна, тя е лоялна и предвидима.На следващо място - кандидатирането на другите трима води до някои практически затруднения. Фандъкова няма да търси еманципация, но избирането й за президент означава кметски избори в София, където ГЕРБ не се чувстват уверени. Томислав Дончев има потенциал и харизма, харесва се на широк кръг избиратели, а освен това, говори се, че бил в обтегнати отношения с Цветанов. Димитър Николов е заел важна позиция в Бургас.Остава Цачева. Да се подлага нейната кандидатура на сериозен анализ от гледна точка на профила на държавния глава е донякъде неуместно, защото това би означавало априори да се приеме, че в процеса на подбора и номинирането й са прилагани критерии за оценка на личната й и професионална пригодност. На това вече никой не вярва, но то личи и от речта на премиера Бойко Борисов, който в продължение на близо час в неделя обясняваше защо ГЕРБ се е спрял на Цачева, въпреки, че нейната кандидатура не била най-рейтинговата. На първо място, оголването на позициите на другите трима ще създаде много проблеми в управлението, каза Борисов. Което прозвуча като признание, че отстраняването на Цачева от поста на председател на Народното събрание няма да е проблем. Цачева обаче била най-годна да се справи, защото познавала законодателството и като пътувала по света защитавала авторитета на държавата, стана ясно от изказването на Борисов. Всъщност цялата му реч демонстрира доста ексцентрично разбиране на принципите, по които се конституира и упражнява властта в една демокрация, затова си струва да се цитират някои акценти от нея."Отдавна съм се наслушал за бащата на нацията, тази нация много бащи има, много претенции за бащи има. Крайно време е да имаме и една майка и да се погрижим действително майчински за този народ, а не хора с его, което трудно въздържат, и които мислят, че сядайки в президентството могат да свършат някаква работа със сила или с натиск."С други думи - властта в България не просто управлява в интерес на всички граждани, властта се грижи за своите деца като един патриарх. Така гражданите се превръщат в поданици и вече не управлението зависи от тях като тяхна функция, а те са зависими от властта. Ако Цачева е майка, то ролята на патриарха очевидно е запазена за Борисов. В България месеци наред дебатът за президентските избори се състоеше почти изключително в задаването на идиотския въпрос: А може ли президентът да бъде жена? - провокиран от снизходителното допускане на Борисов: Що пък да не сложим една жена на този пост. (БНТ дори направи анкета: "Приемате ли жена за президент?".) Нито Борисов, нито тези, които с упоение подеха неговата хрумка, не си направиха труда да обяснят какво е значението на пола за упражняването на президентските функции и има ли въобще такова. Такова обяснение в мачистка България не е необходимо, от само себе си се разбира, че основното качество на жените е, че са по-лоялни от мъжете (пак по Бойко Борисов)."Тук се връщаме на темата, която много години преди нас е заложена в конституцията, и в която има един голям анахронизъм. В различните държави така е направено, че тези институции - президент, парламент, премиер да работят в синхрон... При нас е малко обратното - днес тази двойка, която излъчим, за която всички ние като партия ще работим и ще търсим максимална подкрепа, вечерта след изборите трябва да заяви първо, че не е от нас. Това не е ли лицемерие? За един час той трябва да каже "Вече не съм от вас!". Да, той ще го каже, всеки го е казвал. Но историята показва - нима някой се е съмнявал, че президентът Първанов си беше на БСП? Нима някой се е съмнявал, че президентът Петър Стоянов е бил на СДС? Както и президентът Плевнелиев да се опитваше да покаже, че е различен от нас - не му се получи...Но ако погледнете функциите на президента, в две от тях - като върховен главнокомандващ той има до себе си премиер, военен министър и началник-щаб; в международната си функция има до себе си премиер и външен министър. Как ще прави сам външна политика, ако външният министър е на обратното мнение? Тежък разнобой в една държава! И в никоя друга го няма...Така че що за глупост е това, че президентът трябва да бъде алтернатива на управлението?"Бойко Борисов очевидно не прави разлика между функциите на президента като коректив на управлението и това, което той нарича алтернатива. Президентът не е алтернатива на управлението, защото той е част от управлението на държавата, самостоятелна институция, със свои собствени правомощия и ангажимент да олицетворява единството на нацията. Не е задължително президентът да е опозиция, напротив, но от него се очаква да има самостоятелна позиция по важните въпроси на управлението във връзка със своите правомощия, да следи за интересите на гражданите и държавата.Няма нищо вярно и в това, че президентът трябва да се откаже от партията, която го излъчва. Всъщност, ако има анахронизъм в Конституцията по отношение на президентската институция, то това е фактът, че все още основният закон допуска президентът да е член на политическа партия. Съгласно чл. 95, а. 1 от Конституцията, президентът и вицепрезидентът не могат да участват в ръководството на политически партии, което означава, че нищо не им пречи те да са членове на дадена партия, да плащат членски внос, да се подчиняват на партийната дисциплина, да споделят нейния устав и програма. Това е в абсолютно противоречие с функцията на президента като олицетворяващ единството на нацията, защото президентът трябва да бъде не просто надпартиен, а непартиен. Но това са въпроси, които не се решават с формулата – "Първанов – БСП, Петър Стоянов – СДС, а Плевнелиев беше наш.""...Аз не виждам от кандидатите, кой е по-подготвен да говори с Конституционния съд, а и като председател на НС на ниво парламент тя е обиколила света и мисля, че, без претенции от някого, прекрасно е защитавала авторитета на България. Да, във военната област не е подготвена, затова ние предлагаме, изпълнителната комисия, водихме много разговори и всички "за" и "против" сме ги премерили. Повярвайте, най ми беше лесно с Фандъкова, но дори и тя какво разбира от право, от закони, от работа с КС."Президентът не може да си говори с КС за друго, освен за времето. Официалното институционално общуване между президента и всички останали държавни органи е единствено в параметрите, определени от закона и конституцията. Не е необходимо президентът да е юрист, за да изпълнява перфектно своите функции по сезиране на КС, по назначаване на съдиите от своята квота в КС, налагане на вето и др. Не е необходимо той да има военна подготовка, за да упражнява функциите на главнокомандващ, нито да има дипломатическа подготовка с оглед функциите си в областта на външната политика, или пък да е картограф или географ, за да наименува обекти с национално значение и населени места. От държавния глава се очаква да има екип от компетентни експерти и съветници, които той трябва да подбере с ясното съзнание, че отговорността за взетите решения е негова.Що се отнася до обикалянето на света в интерес на авторитета на България, това може би е някакво обяснение защо страната ни има такъв рейтинг.Официалната кампания все още не е започнала, а закачките между кандидатите за държавен глава на България минават на все по-битово ниво. Примерът е от тази сутрин, когато кандидатът на БСП ген. Румен Радев коментира кандидатката на ГЕРБ - че Цачева е Борисов с очила и пола.Последва реакция на Борисов: Аз не разбирам, кой е грозен, кой с очила, кой с пола. Според мен е по-лошо да си мъж под чехъл, жена да те командва е по-лошо в една партия, като няма кандидат, но има инициативен комитет.Уви, всичко сочи, че пререканията тепърва ще се изострят и закачките ще стават все по-кални. Основната причина не е в лошото възпитание на кандидатите и партиите, които стоят зад тях, а в нежеланието на всички основни играчи да водят дебат по същество - за качествата, които трябва да покаже кандидатът за президент в мажоритарен избор. Защото никой не търси такива качества и такъв човек."Президентският пост е за улегнал човек, той е за прекипял човек, който спокойно да седне, да балансира, да убеждава с целия си жизнен опит." Това заяви Борисов в понеделник при откриването на поредната спортна зала, където надълго и нашироко си говори за футбол, за собствените си спортни успехи и въжделения, а МС качи записа на сайта си.Последният образ внушава пасторалната представа за възрастна дама с плетка на люлеещ се стол – седи и балансира, балансира...